مرزا عارفن چھے نثٕرتہٕ شٲعری ہٕنزِ الہٕ پلہٕ تمام ونٕتۍ زٲژ پنہٕ نٮ۪ن خیالن تہٕ تجرُبن ہٕنزِ باؤژ کٲری خٲطرٕ ورتاوِمژٕ،تمٔۍچھول گۅڈنِچہ لٹہ وارٕیہن ؤنٕتۍ ذٲژن ہُند پرشٮ۪ہلُن۔ تسٕنزِ وٲنسہ ہُند ویُژ تہٕ مُژ چھُ تسٕندٮ۪ن تخلیقاتن ہُند انبار ،یتھ منز اٮ۪سے،تحقیقی تہٕ تنقیدی مقالہٕ،تبصر تہٕ تجزیہ ،سائنسی تہٕ اِسلامی موضوعاتن پٮ۪ٹھ لیکھۍمٕتۍ مقالہٕ، سفر نامہٕ، ترجمہٕ، نعت، حمد، نظم ، غزل، وژن، واکھ تہٕ ژاکھ ،مرثیہ، آزاد نظمہٕ ،قصیدٕ ، انقلٲبی تہٕ قومی نغمہٕ ،مثنوی تہٕ منقبت پرٮ۪تھ کینہہ چھُ۔ سُہ چھُ بُنیٲدی طور شٲعر بلکہ پننہ اسلوٗبہٕ تہٕ طرزِ اظہارٕکہ حوالہٕ اکھ نُمایندٕ شٲعر ، سُہ اوس ادب براے زندگی نظریُہک قٲیِل، تسٕندۍ کِنۍ گژھِ شٲعری سمٲجی تہٕ اخلٲقی مقصد پوٗرٕ کرٕنۍ، سُہ اوس کٲشرٮ۪ن روایٔژن ہُند ترجمان تہ تہٕ پاسبان تہ، آزاد نظمہٕ آیہ نہٕ تسٕندِس مزازس براہ، غزلُک پٲز تہ آو نہٕ تس پزنہٕ پٲٹھۍ لیہ، حتاکہ تسٕندۍ کینہہ غزل گٔے عوامس منز سٮ۪ٹھاہ مقبول مثالے، رُم گٔیم شیس بٮ۪گُر گو بانہٕ میون بیترِ مگر غزل گوئی منزہیوک نہٕ تمٔۍ امتیاز پرٲوِتھ۔ اماپوز عٲرِف صٲبنس شٲعرانہ ٕ شخصیتس یۅسہٕ صنف سخن اکھ شوٗبہ دار ہنگہٕ پھوت وٲٹِتھ عزت، وٮ۪قار ، اعتبار تہٕ تھزر بخشان چھِ ، چھے "ژاکھ" یِمن رحمان رٲہی صٲبن"ژُمِصرٲے" ناو کور مگر عارِف صٲبن و ونُکھ ژاکھ، ژاکھ چھِ عارِف صٲبنِس مِزازس گو تہٕ یِمن منز چھِ تمٔۍ تَہہ بہ تَہہ تجربہٕ تہٕ خیال بٲوۍ مٕتۍ ، رُباعیات لٮ۪کھُن وول سون پایہ بوڈ سخنور اوس میر غلام رسول نازکی تہ مگر ییتٮ۪ن چھُنہٕ موقہٕ دۅنوٕنۍ بزرگن ہٕنزن رُباین ہُند تقوبُل کرنُک۔ ترقی پسندی ہٕندِس دورس منز لیچھِ مرزا عارفن قومی تہٕ اِنقلٲبی نظمہٕ، یِمہٕ جٲگیردارن، سرمایہ ِ دارن تہٕ ڈوگرٕ شٲہی ہٕندِس کٲشرٮ۪ن پٮ۪ٹھ سپدن وٲلِس ظُلم وسِتمس خلاف آسہٕ ، اَمہ دورٕچہ تسٕنزٕ یاد گار نظمہٕ چھے دُسہٕ ، ا ہرٕبلُک آبشار ، بانہٲج بال تہٕ گریوٗس ، موزرینۍ ، شہید بٔستی، نعرئہ شباب، ترانۂ وطن تہٕ مگر کاروان سون برونہہ برونہہ پکان گوو ۔دُسہٕ نظمہ متعلق چھُ ممتاز شٲعِر تہٕ نٲقد رحمان راہی ونان۔"کٲشرِس سماجس منز محنت تہٕ مٮ۪حنٔژ ہٕندِس استحصالس متعلق یِمن موضوعن مرزا عارفن شعرُک جامہٕ و ولمُت چھُ، تِمن منز چھِ دُسہٕ اکھ مٲرۍ منزنظٕم ،یتھ پننہ بُربُکہٕ آمٕژِ لیہ، وٮ۪گلہٕ وُنہ لہجہ تہٕ خلوکھ ہار لفظٕ ژٲر تہٕ تخلیقی وحدٔژ ہٕندِ لحاظہٕ عٲرِفنس کلامس منز تھٔز جاے چھے ۔﴿کہہ ؤٹ ،رحمان راہی ص 186﴾ "۔ اماپوز 1976ءپتہٕ ییلہ تمٔۍ غریبَن غُرباتن پٮ۪ٹھ نوٮ۪و نوٮ۪و طریقو استحصال سپدان وُچھ، نٔوِس جمہوری نظامس ہیژن پنہٕ نٮ۪ن شعرن اندر پُرنہ تام خبر۔ از تام چھے تسٕنزٕ نومہٕ شعرٕ سومبرنہٕ شایع سپدیمٕژ : رموزِعارف﴿1984ئ﴾ ، بانگِ اول﴿1954ئ﴾ آگر وونۍ﴿1971ئ﴾ ،لولہٕ ویژار﴿1984ئ﴾ عالم آشوٗب ، یوسُف نامہٕ، نغمۂ دِل، بُجرُک بہار۔